কুষ্টিয়া জেলা

কুষ্টিয়া জেলা বাংলাদেশের দক্ষিণ-পশ্চিমাঞ্চলের খুলনা বিভাগের একটি প্রশাসনিক অঞ্চল। এটি সাহিত্য ও সংস্কৃতির রাজধানী হিসেবেও পরিচিত। এটিকে প্রখ্যাত কবি ও গল্পকারের দেশও বলা হয়। জেলার সদরদপ্তর কুষ্টিয়ায় অবস্থিত। ভৌগলিক ভাবে এটি বাংলাদেশের উত্তর ও দক্ষিণবঙ্গের কেন্দ্রস্থল। এর উত্তর পাশে দিয়ে পদ্মা নদী এবং পশ্চিম পাশ দিয়ে মাথাভাঙ্গা ও ইছামতি নদী প্রবাহিত হয়েছে। রবীন্দ্রনাথের স্মৃতিবিজড়িত শিলাইদহ কুঠিবাড়ি ও লালনের মাজার এখানকার অন্যতম আকর্ষণ।

থাম্ব|বাম|শিলাইদহ কুঠিবাড়ি

১৯৪৭ সালে পূর্ব পাকিস্তানের একটি জেলা হিসেবে কুষ্টিয়া জেলা প্রতিষ্ঠিত হয়। প্রতিষ্ঠার সময় এটি রাজশাহী বিভাগের অন্তর্গত ছিল। ১৯৬০ সালে খুলনা বিভাগ প্রতিষ্ঠিত হলে এটি খুলনা বিভাগের একটি জেলায় পরিণত হয়। ১৯৮৪ সালে কুষ্টিয়া জেলাকে ভেঙে চুয়াডাঙ্গা ও মেহেরপুর জেলা গঠিত হয়।

কুষ্টিয়া একটি কৃষি প্রধান জেলা হলেও এখানে উল্লেখযোগ্য পরিমাণে অকৃষিজ অর্থনৈতিক কর্মকাণ্ড দেখা যায়। ছয়টি উপজেলা নিয়ে গঠিত এর মোট আয়তন । ২০২২ সালের জনশুমারি ও গৃহগণনা অনুযায়ী এই জেলায় মোট ২১,৪৯,৬৯২ জন মানুষ বসবাস করে।

কুষ্টিয়া জেলা ২০১৪ সালে বিভাগীয় পর্যায়ে 'জাতীয় প্রাথমিক শিক্ষা পদক' ও সেরা জেলা প্রশাসক ক্যাটাগরিতে 'জাতীয় তথ্য ও যোগাযোগ প্রযুক্তি পুরস্কার' লাভ করে। ২০১৫ সালে 'শ্রেষ্ঠ ডিজিটাল সেবা পুরস্কার' লাভ করে। এই জেলায় তৈরি তিলের খাজা (২০২৩) এবং কুমারখালীর বেডশিট (২০২৪) ভৌগোলিক নির্দেশক হিসেবে স্বীকৃতি পেয়েছে।
ইতিহাস

১৮৬৩ সালে নদিয়া জেলার একটি মহকুমা হিসেবে কুষ্টিয়া মহকুমা প্রতিষ্ঠিত হয়। ১৮৭১ সালে কুমারখালী থানা কুষ্টিয়া মহকুমার অন্তর্ভুক্ত হয়। ১৯১১ সালের নদীয়া জেলার পরিসংখ্যানে দেখা যায় কুষ্টিয়া মহকুমায় কুমারখালী, কুষ্টিয়া, দৌলতপুর ও মিরপুর থানা ছিল। ১৯২০ সালের পরিসংখ্যানে দেখা যায় কুষ্টিয়া মহকুমায় উল্লেখিত থানা ছাড়াও ভেড়ামারা ও খোকসা থানা রয়েছে।

ব্রিটিশ শাসনামলে কুষ্টিয়া মহকুমার বিভিন্ন স্থানে রেলপথ স্থাপিত হলে কুষ্টিয়াকে কেন্দ্র করে পার্শ্ববর্তী জেলার কয়েকটি মহুকুমা একত্র করে কুষ্টিয়া নামে একটি স্বতন্ত্র জেলা প্রতিষ্ঠার প্রস্তাব হয়। পরিশেষে এবিষয়ে আর কোনো আলোচনা হয়নি।

ভারত বিভাজনের পূর্বে নদিয়া জেলা একটি মুসলিম অধ্যুষিত জেলা ছিল। ১৯৪১ সালের আদমশুমারি অনুযায়ী নদিয়া জেলার ৬১.২৫ শতাংশ মানুষ ইসলাম ধর্মের অনুসারী ছিল। ১৯৪৭ সালে ভারত বিভাজনের সময় নদিয়া জেলা পূর্ব পাকিস্তানের অংশ হওয়ার কথা থাকলেও তা পুরোপুরি বাস্তবায়ন হয়নি। ১৪ আগস্ট কৃষ্ণনগরে স্বাধীনতার জন্য জিলাপি বিতরণ ও পাকিস্তানের পতাকাও উত্তোলন করা হয়েছিল। কয়েকদিন পর বলা হয় যে ভাগাভাগি ভুল হয়েছে। এবার পুরো নদিয়া পশ্চিমবঙ্গের অন্তর্ভুক্ত হওয়ার কথা থাকলেও কুষ্টিয়া, মেহেরপুর ও চুয়াডাঙ্গা মহকুমা পূর্ব পাকিস্তানের অন্তর্ভুক্ত হয়। এইভাবে নদিয়া দুইভাগে বিভক্ত হয়ে যায়। ১৯৪৭ সালের ১৮ আগস্ট কুষ্টিয়া জেলা প্রশাসন গঠিত হয়। প্রথম জেলা প্রশাসক বর্তমান কুষ্টিয়া জেলার নাম 'নদীয়া জেলা' নামকরণ করেছিলেন। অক্টোবর মাসে সৈয়দ মুর্তাজা আলী প্রশাসক নিয়োগ হলে তিনি 'কুষ্টিয়া জেলা' নামকরণ করেন।

১৯৬৫ সালে তৎকালীন জেলা প্রশাসক জেলার নাম পরিবর্তন করে 'লালনশাহী' ও কুষ্টিয়া শহরের নাম 'লালননগর' নামকরণের চেষ্টা করেন। সাধারণ জনগণ এটিকে ষড়যন্ত্র বলে উল্লেখ করে এবং তীব্র প্রতিবাদ জানায়।
ভূগোল

কুষ্টিয়া জেলার মোট আয়তন । এটি বাংলাদেশের দক্ষিণ-পশ্চিমাঞ্চলে অবস্থিত। ভৌগলিক ভাবে এটি বঙ্গ অঞ্চলে অবস্থিত। এটি মরিবন্ড অঞ্চল অর্থাৎ গাঙ্গেয় অববাহিকার অন্তর্গত সমতলভূমি। এখানকার ৭৬ শতাংশ এলাকা উঁচু ও মাঝারি উঁচু ভূমি দ্বারা আচ্ছাদিত।
জলবায়ু

কুষ্টিয়া জেলার জলবায়ু মৃদু। এখানে মার্চের মাঝামাঝি সময়ে গ্রীষ্মকাল শুরু হয় এবং মে মাসের মাঝামাঝি পর্যন্ত স্থায়ী হয়। এরপর বর্ষা শুরু হয় এবং সেপ্টেম্বরের শেষ পর্যন্ত স্থায়ী হয়। নভেম্বরে শীতকাল শুরু হয় এবং ফেব্রুয়ারির শেষ পর্যন্ত স্থায়ী হয়।
অবস্থান

কুষ্টিয়া জেলার সাথে খুলনা বিভাগের চুয়াডাঙ্গা, ঝিনাইদহ ও মেহেরপুর জেলা, ঢাকা বিভাগের রাজবাড়ী জেলা এবং রাজশাহী বিভাগের নাটোর, পাবনা ও রাজশাহী জেলার সীমানা রয়েছে। এর পূর্বে রাজবাড়ী, পশ্চিমে মেহেরপুর, উত্তরে নাটোর, পাবনা ও রাজশাহী এবং দক্ষিণে চুয়াডাঙ্গা ও ঝিনাইদহ জেলা অবস্থিত। পশ্চিমে ভারতের সাথে সীমান্ত এলাকা রয়েছে যা সম্পূর্ণই দৌলতপুর উপজেলায় অবস্থিত। সীমান্ত এলাকায় কুষ্টিয়া জেলার সাথে পশ্চিমবঙ্গের নদিয়া ও মুর্শিদাবাদ জেলার সীমান্ত রয়েছে।
নদ-নদী

পদ্মা নদী জেলার উত্তর পাশ দিয়ে দিয়ে প্রবাহিত হয়েছে। এখানে ইছামতি (নিম্ন), কালীগঙ্গা, কুমার (নদ), গড়াই, চন্দনা, চড়ঘড়িয়া, ডাকুয়া, মাথাভাঙ্গা, সাগরখালী, সিরাজপুর হাওর ও হিশনা-ঝাঞ্চা নদী রয়েছে।

ইছামতি (নিম্ন) ও মাথাভাঙ্গা হলো আন্ত:সীমান্ত নদী। নদী দুইটিই পদ্মা থেকে উৎপত্তি হয়েছে। পদ্মার পরে গড়াই হলো জেলার সবচেয়ে গুরুত্বপূর্ণ নদী, এর উৎপত্তি হয়েছে পদ্মা থেকে কুষ্টিয়া শহরের উত্তর-পূর্বে অবস্থিত তালবাড়ীয়া নামক স্থানে। মিলপাড়া ও ছেউড়িয়ার মধ্যবর্তী স্থানে গড়াই থেকে কালীগঙ্গার উৎপত্তি হয়েছে। কালীগঙ্গার মতো সিরাজপুর-হাওর নদীও গড়াইয়ের শাখানদী। আলমডাঙ্গায় মাথাভাঙ্গা থেকে কুমার নদের উৎপত্তি হয়েছে। কুমারের একটি শাখা ও সাগরখালী নদী চাঁপাইগাছির বিলে পতিত হয়েছে।
বন্যা ও নদী ভাঙ্গন

কুষ্টিয়া জেলার অবস্থান পদ্মা নদীর কোল ঘেঁষে। সাধারণত পদ্মা তীরবর্তী স্থানগুলোতে নদী ভাঙ্গন দেখা যায় এবং দৌলতপুর উপজেলা হলো সবচেয়ে বেশি বন্যা কবলিত এলাকা। প্রতিবছর দৌলতপুর উপজেলার পদ্মা নদীর তীরে ঘেষা চিলমারী, রামকৃষ্ণপুর, ফিলিপনগর ও মরিচা ইউনিয়নে বন্যা দেখা যায়। এই নদী ভাঙ্গন ও বন্যার মূল কারণ হলো পদ্মায় পানি বৃদ্ধি।

দৌলতপুর উপজেলা প্রশাসনের তথ্যানুযায়ী ২০২৫ সালের আগস্ট মাসে চিলমারী ইউনিয়নের ১৮ গ্রামের ১৫ হাজার, রামকৃষ্ণপুর ইউনিয়নের ১৮ গ্রামের ২০ হাজার, ফিলিপনগর ইউনিয়নের ১১ হাজার মানুষ ও মরিচা ইউনিয়নের ২৫০টি পরিবার পানিবন্দি হয়ে পড়েন।

মিরপুর উপজেলার তালবাড়ীয়া ইউনিয়নের রানাখড়িয়ার মধ্যে পদ্মা নদীর তীর ঘেঁষে কুষ্টিয়া-রাজশাহী মহাসড়ক অবস্থিত। ২০২৪ সালে এখানে বন্যা নিয়ন্ত্রণ বেড়িবাঁধের ৭২৮ মিটার নদীগর্ভে বিলীন হয়ে যায়। নদী থেকে মহাসড়কের দুরত্ব কমে যাওয়ায় মহাসড়ক বর্তমানে ঝুঁকির মধ্যে রয়েছে। বিগত বছরগুলোতে এখানে প্রায় ফসলি জমি নদী ভাঙ্গনের ফলে বিলীন হয়ে গিয়েছে।

পদ্মা নদীর ভাঙ্গনের ফলে শিলাইদহ কুঠিবাড়িসহ কুমারখালী উপজেলার কয়েকটি গ্রাম ঝুঁকির মধ্যে রয়েছে। ২০১৮ সালে কুঠিবাড়ি সংলগ্ন এলাকায় ২০০ কোটি টাকা ব্যয়ে বাঁধ নির্মাণ করা হয়। বাঁধ নির্মাণের দুই মাস পরে তা ধ্বসে যায়।

২০২৩ সালের ৭ নভেম্বর মিরপুর উপজেলার তালবা‌ড়ীয়া, বহালবা‌ড়ীয়া ও বারুইপাড়া ইউনিয়নের অংশে এবং কুমারখালী উপজেলার শিলাইদহ ইউনিয়নের অং‌শে বাঁধ নির্মা‌ণের প্রকল্পের অনুমোদন দেওয়া হয়। এই প্রকল্পের জন্য ১,৪৭২ কোটি টাকা বরাদ্দ দেওয়া হয়েছে।
উপজেলা

কুষ্টিয়া জেলায় ৬টি উপজেলা রয়েছে। সদর উপজেলায় ২টি ও অন্যান্য উপজেলায় ১টি করে মোট ৭টি থানা রয়েছে। ২০২২ সালের গৃহগণনা অনুযায়ী এখানে ৬৬টি ইউনিয়ন, ৬৯৯টি মৌজা ও ৯৮৪টি গ্রাম রয়েছে।


উপজেলাগুলোর মধ্যে দৌলতপুর আয়তনে সবচেয়ে বড় উপজেলা যার আয়তন যা জেলার মোট আয়তনের ২৯.১৪%। আয়তনে সবচেয়ে ছোট উপজেলা হলো খোকসা যার আয়তন যা জেলার মোট আয়তনের ৬.৫২%।

৫টি পৌর এলাকা ছাড়াও ২৯টি শহুরে এলাকা রয়েছে যা গ্রোথ সেন্টার বা বাজার নামে পরিচিত। সদর ও দৌলতপুর উপজেলায় ৬টি করে, ভেড়ামারা উপজেলায় ৪টি, খোকসা উপজেলায় ৩টি এবং কুমারখালী ও মিরপুর উপজেলায় ৫টি করে মোট ২৯টি গ্রোথ সেন্টার রয়েছে।
প্রশাসন
জেলা পুলিশ

কুষ্টিয়া জেলা পুলিশ বাংলাদেশ পুলিশের খুলনা রেঞ্জের অন্তর্ভুক্ত। এর প্রধান হলেন পুলিশ সুপার বা এসপি। কুষ্টিয়া পুলিশ লাইন হলো পুলিশ সুপারের প্রধান কার্যালয়। এটি পৌরসভার ১ নং ওয়ার্ডের কমলাপুরে দাদাপুর সড়কের উত্তর পাশে অবস্থিত। এ. জামান নামক একজন কুষ্টিয়া জেলা পুলিশের প্রথম প্রধান ছিলেন যিনি ১৯৪৭ সালের ১৫ আগস্ট থেকে ১৯৫০ সালের ১৭ নভেম্বর পর্যন্ত দায়িত্ব পালন করেণ।

কুষ্টিয়া জেলা পুলিশ ৩টি (সদর, মিরপুর ও ভেড়ামারা) সার্কেলে বিভক্ত। কুষ্টিয়া মডেল, কুমারখালী ও খোকসা থানা সদর সার্কেল, মিরপুর ও ইবি থানা মিরপুর সার্কেল এবং ভেড়ামারা ও দৌলতপুর থানা ভেড়ামারা সার্কেলের অন্তর্ভুক্ত।

জেলা পুলিশের অধীনে মোট ৩টি পুলিশ ফাঁড়ি, ২৩টি স্থায়ী পুলিশ ক্যাম্প ও ১টি তথ্যকেন্দ্র রয়েছে।
পৌর প্রশাসন

কুষ্টিয়া জেলায় মোট ৫টি পৌরসভা রয়েছে। দৌলতপুর উপজেলা ছাড়া প্রতিটি উপজেলায় ১টি করে পৌরসভা রয়েছে। ২০২২ সালের জনশুমারি অনুযায়ী পৌরসভা গুলোতে মোট ৫৭টি ওয়ার্ড রয়েছে ও ৩,১৮,৪৫৪ জন মানুষ বসবাস করে। জনসংখ্যার বিচারে কুষ্টিয়া হলো সবচেয়ে বড় পৌরসভা এবং খোকসা হলো সবচেয়ে ছোট পৌরসভা।

কুষ্টিয়া এবং কুমারখালী হলো জেলার সবচেয়ে পুরাতন পৌরসভা, যা ১৮৬৯ সালে প্রতিষ্ঠিত হয় এবং দুটিই 'ক' শ্রেণীর পৌরসভা। ভেড়ামারা পৌরসভা ১৯৮৩ সালে ও মিরপুর পৌরসভা ১৯৯৮ সালে প্রতিষ্ঠিত হয়, পৌরসভা দুটিই 'খ' শ্রেণীর পৌরসভা। ২০০১ সালে প্রতিষ্ঠিত খোকসা পৌরসভা, যা একটি 'গ' শ্রেণীর পৌরসভা।
কর অঞ্চল

২০২৩ সালের ১৮ ডিসেম্বর জাতীয় রাজস্ব বোর্ডের আদেশ অনুযায়ী 'আয়কর অনুবিভাগ সংস্কার, পুনর্গঠন ও সম্প্রসারণ কার্যক্রম'-এর আওতায় দ্বিতীয় পর্যায়ে কুষ্টিয়া কর অঞ্চলসহ আরও ৯টি কর অঞ্চল সৃষ্টি হয়। এটি খুলনা কর অঞ্চলের কর সার্কেল-৯ (চুয়াডাঙ্গা), কর সার্কেল-১৮ (কুষ্টিয়া), কর সার্কেল-২১ (মেহেরপুর) ও কর সার্কেল-২২ (ভেড়ামারা) নিয়ে গঠন করা হয় এবং এগুলোকে নতুন করে ২২টি সার্কেলে বিভক্ত করার কথা বলা হয়।

আড়ুয়াপাড়ার বাবর আলী রেলগেট সংলগ্ন চামড়াপট্টি এলাকায় কুষ্টিয়া কর অঞ্চলের অস্থায়ী কার্যালয় অবস্থিত। ২০২৫ সালের ৩ সেপ্টেম্বরের তথ্যানুযায়ী কুষ্টিয়া কর অঞ্চলের অধীনে কুষ্টিয়া জেলায় ১৪টি, চুয়াডাঙ্গা জেলায় ৫টি ও মেহেরপুর জেলায় ৩টি করে মোট ২২টি উপ কর কমিশনার সার্কেল রয়েছে। এগুলো আবার ৪টি পরিদর্শনী রেঞ্জে বিভক্ত। মো: মাহিদুল ইসলাম নামক একজন কর্মকর্তা বর্তমানে কুষ্টিয়া অঞ্চলের কর কমিশনার।
সামাজিক বন বিভাগ

কুষ্টিয়া সামাজিক বন বিভাগ হলো বন অধিদপ্তরের একটি স্বতন্ত্র বিভাগ। এটি জাতীয় বন নীতি আইন-১৯৭৯ অনুযায়ী কুষ্টিয়া, চুয়াডাঙ্গা ও মেহেরপুর জেলা নিয়ে গঠিত। ১৯৮১–১৯৮২ সালে এই তিন জেলার স্থানীয় দারিদ্র্য জনগণকে সম্পৃক্ত করে বন বিভাগ অংশীদারিত্বমূলক সামাজিক বনায়ন কার্যক্রম শুরু করে। পরবর্তীতে বন অধিদপ্তরের সাংগঠনিক কাঠামো পুনর্বিন্যাসের আওতায় এটিকে 'কুষ্টিয়া সামাজিক বন বিভাগ' নামকরণ করা হয়।

চৌড়হাস এলাকায় পিটিআই সড়কে কুষ্টিয়া সামাজিক বন বিভাগের প্রধান ও স্থায়ী কার্যালয় অবস্থিত। বন কর্মকর্তা মো: রেজাউল আলম হলেন এর বিভাগীয় প্রধান।
জনপরিসংখ্যান

বাংলাদেশের জনশুমারি ও গৃহগণনা ২০২২ অনুযায়ী কুষ্টিয়া জেলায় মোট ৫,৬৫,৩৩৯টি পরিবার রয়েছে ও ২১,৪৯,৬৯২ জন মানুষ বসবাস করে। এর মধ্যে পুরুষ ১০,৫৫,৮৭৫ জন, নারী ১০,৯৩,৭২৪ জন ও হিজড়া ৯৩ জন।

মোট জনসংখ্যার শতকরা ২১.২৬ শতাংশ (৪,৫৭,০১১ জন) মানুষ শহুরে এলাকায় বসবাস করে। মোট কর্মজীবী রয়েছেন ৬,৭১,৭৬৩ জন যাদের মধ্যে ৫,৯১,০৫১ পুরুষ ও ৮০৭১২ জন নারী। কর্মজীবীদের মধ্যে ২,৬৬,৬০৬ (৩৯.৬৯%) সেবামূলক, ৭৪,০৩৮ (১১.০২%) শিল্প ও ৩,৩১,১১৯ (৪৯.২৯%) জন কৃষিক্ষেত্রে কর্মরত রয়েছেন।
ধর্ম

২০২২ সালের জনশুমারি ও গৃহগণনা অনুযায়ী কুষ্টিয়া পৌরসভায় বসবাসকারী ২১,৪৯,৬৯২ জন মানুষের মধ্যে ২০,৯০,৬২২ জন ইসলাম, ৫৮,৭৭১ জন হিন্দু, ২৪৬ জন খ্রিস্ট, ৩৯ জন বৌদ্ধ ও ১৪ জন অন্যান্য ধর্মের অনুসারী ছিলেন।

২০১১ সালের আদমশুমারি ও গৃহগণনা অনুযায়ী কুষ্টিয়া জেলায় বসবাসকারী ১৯,৪৬,৮৩৮ জন মানুষের মধ্যে ১৮,৮৮,৭৪৪ জন ইসলাম, ৫৬,৭৯২ জন হিন্দু, ২২৫ জন খ্রিস্ট, ৭১ জন বৌদ্ধ ও ১,০০৬ জন অন্যান্য ধর্মের অনুসারী ছিলেন।
শিক্ষা

বাম|থাম্ব|বীরশ্রেষ্ঠ হামিদুর রহমান মিলনায়তন|কেন্দ্রীয় মিলনায়তন, ইবি

২০২২ সালের পরিসংখ্যান অনুযায়ী কুষ্টিয়া জেলার সাক্ষরতার হার ৬৯.০১% (৭ বছর এবং তার বেশি বয়সী)। তন্মধ্যে পুরুষের সাক্ষরতার হার ৭০.১৯% এবং নারীদের সাক্ষরতার হার ৬৭.৮৮%। শিক্ষিত ব্যক্তিদের মধ্যে অধিকাংশই জেনারেল শিক্ষাক্ষেত্র থেকে শিক্ষাগ্রহণ করে থাকে।

উচ্চশিক্ষার জন্য কুষ্টিয়া জেলায় একটি সরকারি বিশ্ববিদ্যালয়সহ মোট ৪টি বিশ্ববিদ্যালয় রয়েছে। এছাড়াও ৮টি সরকারি মহাবিদ্যালয়সহ মোট ৪২টি জাতীয় বিশ্ববিদ্যালয় অধিভুক্ত প্রতিষ্ঠান রয়েছে। ইসলামী বিশ্ববিদ্যালয় সদর উপজেলার ইবি থানায় অবস্থিত। এটি ১৯৭৯ সালে প্রতিষ্ঠিত এবং বাংলাদেশের প্রথম বিশ্ববিদ্যালয় হিসেবে পরিচিত। উচ্চশিক্ষার জন্য জনপ্রিয় একটি মহাবিদ্যালয় হলো কুষ্টিয়া সরকারি কলেজ। এটি ১৯৪৭ সালে যাত্রা শুরু করে, যা জেলার সবচেয়ে পুরোনো মহাবিদ্যালয়। এটি ছাড়াও উচ্চশিক্ষার জন্য ১৯৬৫ সালে প্রতিষ্ঠিত ভেড়ামারা সরকারি কলেজ ও ১৯৬৬ সালে প্রতিষ্ঠিত কুষ্টিয়া সরকারি মহিলা কলেজ ব্যাপকভাবে পরিচিত।

কুমারখালী এম.এন. পাইলট মাধ্যমিক বিদ্যালয় জেলার সবচেয়ে পুরাতন মাধ্যমিক বিদ্যালয়। এটি ১৮৫৬ সালে কুমারখালী শহরে প্রতিষ্ঠিত হয়েছে। ১৮৬৩ সালে কুমারখালী বালিকা বিদ্যালয় প্রতিষ্ঠিত হয় যা বাংলাদেশের প্রথম বালিকা বিদ্যালয় হিসেবে গণ্য হয়। ১৮৮৪ সালে প্রতিষ্ঠিত কুষ্টিয়া সরকারি বালিকা উচ্চ বিদ্যালয় ও ১৯৬১ সালে সরকারি অর্থায়নে প্রতিষ্ঠিত কুষ্টিয়া জিলা স্কুল বর্তমানে জেলার সবচেয়ে জনপ্রিয় মাধ্যমিক বিদ্যালয়।
সংস্কৃতি
মৃৎশিল্প

কুষ্টিয়া জেলার মৃৎশিল্পের আলোচনায় কুষ্টিয়া সদর ও কুমারখালী উপজেলার নাম আসে। মৃৎশিল্পের সমৃদ্ধশালী অতীত ঐতিহ্য রয়েছে। কুমারখালী উপজেলার সাঁওতা, কল্যাণপুর ও কয়া গ্রাম সদর উপজেলার হাতিয়া, জুগিয়া পালপাড়ায় মৃৎশিল্পের কাজ দেখা যায়।

কুমারখালী উপজেলার শিলাইদহ ইউনিয়নের কল্যাণপুর গ্রামে ৪০ জন সদস্যের মৃৎশিল্প সমবায় সমিতি রয়েছে, এখানে প্রায় ৬০ জন নারী-পুরুষ কাজ করে থাকেন। ১৯৭৭ সালের ১৬ জুন সমিতিটি সরকারিভাবে নথিভুক্ত হয়। তারা সেখানে মাটিয বিভিন্ন ধরনের তৈজসপত্র তৈরি করে থাকেন। ব্যবসায়ীরা এখান থেকে পণ্য কিনে কাতার, সৌদি আরব, যুক্তরাষ্ট্রসহ বিভিন্ন দেশে পাঠিয়ে থাকেন।
ওঝাবাদ

ওঝাবাদ হলো একটি ধর্মীয় অনুশীলন। যিনি এটি অনুশীলন করেন তাকে ওঝা বলা হয়। একজন ওঝা হলেন এমন এক চিকিৎসক, যিনি কল্যাণমূলক উদ্দেশ্যে জাদু ও টোনা ব্যবহার করেন। তিনি কোনো তান্ত্রিক নন, যিনি কু-প্রবৃত্তিমূলক কর্মকাণ্ডে জড়িত থাকেন।

লোক গবেষক আনোয়ারুল করীম কুষ্টিয়া জেলার ৩টি গ্রামে ব্যক্তিগত পর্যবেক্ষণের উপর ভিত্তি করে একটি গবেষণা পত্র তৈরি করেন।

কুষ্টিয়ার গ্রামাঞ্চল গুলোতে সম্প্রদায়ের উপর কোনও দুর্যোগ এলে হিন্দু দেবী মনসার সম্মানে ধর্মীয় গানের আয়োজন করা হয়। গ্রামের হিন্দু এবং মুসলিম উভয় জনগোষ্ঠী অত্যন্ত উৎসাহের সাথে এই অনুষ্ঠানটি পালন করে। এরকম একটি গান হলো পদ্মপুরাণ। ১০ দলের পুরুষ সদস্যরা সঙ্গীত এবং নৃত্যের ক্রমানুসারে অংশগ্রহণ করে। উক্ত সঙ্গীত অনুষ্ঠানে কোনও মহিলা অংশগ্রহণ করেন না বরং পুরুষ সদস্যরা মহিলা ভূমিকা পালন করেন। সাধারণত এটাও বিশ্বাস করা হয় যে, বাবা-মা বা অন্য কারো পাপ, নৈতিক অবক্ষয়, অথবা অজ্ঞতার কারণে শিশু অন্ধ বা পঙ্গুত্ব নিয়ে জন্মগ্রহণ করতে পারে। গ্রামীণ মানুষ যাদুকরের কারণে যে অসুস্থতা হয় তাকে সবচেয়ে বিপজ্জনক বলে মনে করে। একজন যাদুকর বা দুষ্ট ব্যক্তি বাস্তব বস্তুর উপর মন্ত্র করে এবং তার মন্ত্র তাৎক্ষণিকভাবে আক্রান্ত ব্যক্তির উপর প্রভাব ফেলে। এই অভ্যাসকে বান বলা হয়। যাদুকরের কারণে রোগে আক্রান্ত ব্যক্তি যদি একজন ভালো ধর্মীয় চিকিৎসকের কাছে না যান তাহলে তার আরোগ্য সম্ভব নয়।

কুষ্টিয়া জেলার গ্রামাঞ্চলের মানুষের মধ্যে কিছু ধর্মীয় অনুষ্ঠানে কুকুরকে খাবার দেওয়ার একটি প্রথা রয়েছে। এই বিশ্বাসে যে, মৃত ব্যক্তি কুকুরের আকারে ঘরে ফিরে আসেন। এই ক্ষেত্রে বাড়ির বাইরে একটি নির্জন স্থানে মৃত ব্যক্তিকে খাবার দেওয়া হয়। এখানে আরেকটি বিশ্বাস রয়েছে যে, যদি কোনও ব্যক্তি তার পরিবারকে ঋণগ্রস্ত রেখে মারা যায় তবে সে কুকুরের আকারে পুনরায় আবির্ভূত হয় এবং ঋণ পরিশোধ না হওয়া পর্যন্ত পরিবারকে পাহারা দেয়। হিন্দুদের মধ্যে প্রচলিত একটি ধারণা হলো, পূর্ববর্তী রাতের খাবারের ব্যবহৃত থালাগুলি যদি কুকুর স্পর্শ না করে তবে এগুলি পরিষ্কার নয়। একটি প্রচলিত বিশ্বাস আছে যে, যদি কুকুরের বিষন্ন সুরে ঘেউ ঘেউ শোনা যায়, তাহলে সম্প্রদায়ের উপর কোন না কোন দুর্ভাগ্য বা বিপদ নেমে আসে। একইভাবে বাড়ির ছাদে কাকের ডাক, মধ্যরাতে মোরগের ডাক, অথবা পেঁচার ডাককে অশুভ লক্ষণ হিসেবে বিবেচনা করা হয়। অমাবস্যার সময় অন্ধকারের ভয়ও থাকে। বিশ্বাস করা হয় যে এই রাতে আত্মারা (বিশেষ করে দুষ্ট আত্মারা) স্বাধীনভাবে চলাফেরা করে।
কৃষি

কুষ্টিয়া জেলা কৃষি পরিবেশ অঞ্চল-১১ অর্থাৎ উচ্চ গঙ্গা প্লাবনভূমির অন্তর্গত। গঙ্গাবাহিত পলি মাটির কারণে ধান এখানকার প্রধান ফসল। একটি পরিসংখ্যানে দেখা যায় কুষ্টিয়া জেলায় মোট আবাদযোগ্য জমি রয়েছে।


এখানে উৎপন্ন কিছু অর্থকরী ফসলের মধ্যে তামাক, পান ও পাট উল্লেখযোগ্য। বাংলাদেশের তামাক চাষের যে ৩টি অঞ্চল রয়েছে তার মধ্যে কুষ্টিয়া জেলার অবস্থান শীর্ষে। দৌলতপুর, ভেড়ামারা ও মিরপুর উপজেলায় সবচেয়ে বেশি তামাক উৎপাদন হয়ে থাকে। তামাক চাষের জন্য কৃষকেরা তামাকজাত পণ্য উৎপাদনকারী প্রতিষ্ঠান থেকে বিভিন্নভাবে সহযোগিতা পেয়ে থাকে।

অনেক আগে থেকেই পান চাষের জন্য কুষ্টিয়া জেলার খ্যাতি রয়েছে। পান সারাদেশে উৎপাদিত হলেও কুষ্টিয়া, চুয়াডাঙ্গা, ঝিনাইদহ ও মেহেরপুর জেলায় উৎপন্ন পানের চাহিদা বেশি। কুষ্টিয়া জেলায় উৎপন্ন বিভিন্ন ধরণের পানের মধ্যে বাংলা পান ও মিঠা পান জনপ্রিয়তার শীর্ষে রয়েছে। মিঠা পান বাইরের দেশেও রপ্তানি হয়ে থাকে। ভৌগলিক অবস্থান ও উপকরণের সহজলভ্যতার কারণে কুষ্টিয়া সদর, ভেড়ামারা ও দৌলতপুর উপজেলায় বেশি পান উৎপন্ন হয়ে থাকে। বর্তমানে পান চাষ আগের তুলনায় বৃদ্ধি পাচ্ছে।

ঔপনিবেশিক আমলে যখন কুষ্টিয়া অঞ্চল নদিয়া জেলাধীন ছিল তখন এটি জেলার সবচেয়ে উর্বর অঞ্চল হিসেবে বিবেচিত হতো। তখন ধান, আখ, পাটসহ অন্যান্য শস্য জাতীয় ফসল এই অঞ্চলে তুলনামূলক ভালো উৎপাদন হতো। ১৯৪৯ সালে 'বেঙ্গল ইন ম্যাপস' গ্রন্থ প্রকাশিত হয় যেখনে পূর্ব ও পশ্চিমবঙ্গের বিভিন্ন বিষয়ের মানচিত্র দেখানো হয়েছে। যেখানে দেখা যায় কুষ্টিয়া অঞ্চলে উল্লেখযোগ্য পরিমাণে চাষযোগ্য জমি রয়েছে। প্রায় ৮০–১০০ শতাংশ জমিতে ধানের চাষ হতো। উৎপাদিত ধানের মধ্যে আমন ও আউশ ধান বেশি উৎপাদন হতো। এখানে উৎপাদিত অন্যান্য শস্যের মধ্যে গম, যব, ছোলা, বাজরা, খেসারি ও মসুর বেশি উৎপাদন হতো। পূর্ববঙ্গে পাট উৎপাদন বেশি হলেও কুষ্টিয়া অঞ্চলে তুলনামূলক পাট কম উৎপাদন হতো। এখানে তৃণভূমি তুলনামূলক কম এবং আমগাছ, বাঁশঝাড় ও বনভূমি তুলনামূলক বেশি ছিল।
দর্শনীয় স্থান

* শিলাইদহ কুঠিবাড়ি
* লালন শাহের মাজার
* লালন শাহ সেতু
* হার্ডিঞ্জ ব্রিজ
* ইসলামী বিশ্ববিদ্যালয়
* হরিপুর সেতু
* ঝাউদিয়া শাহী মসজিদ
* স্বস্তিপুর শাহী মসজিদ
* কুষ্টিয়া পৌর ভবন
* কামরুল ইসলাম সিদ্দিক পৌর শিশু পার্ক
* কুষ্টিয়া পৌর জাদুঘর
* টেগর লজ
* পরিমল থিয়েটার
* কুষ্টিয়া শিল্পকলা একাডেমি
* লালন মিউজিয়াম
* মোহিনী মিল
* শিলাইদহ কাছারি বাড়ি
* মীর মশাররফ হোসেনের বাস্তুভিটা
* কাঙাল হরিনাথ স্মৃতি জাদুঘর
* গড়াই রেল সেতু
* তালবাড়িয়া বিল
* চাঁপাইগাছির বিল
উল্লেখযোগ্য ব্যক্তি
গ্রন্থপঞ্জি

*
*
*
*
*
*
তথ্যসূত্র
বহিঃসংযোগ

*
*
*
*
*



বিষয়শ্রেণী:১৯৭১-এর পূর্বে প্রতিষ্ঠিত বাংলাদেশের জেলা
বিষয়শ্রেণী:খুলনা বিভাগের জেলা